2019. gada 23. aprīlī Noteikumi Nr. 176

Rīgā (prot. Nr. 21 8. §)

**Grozījumi** **Ministru kabineta 2011. gada 25. janvāra noteikumos Nr. 75 "Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem"**

Izdoti saskaņā ar Bezdarbnieku un

darba meklētāju atbalsta likuma

4. panta otro, trešo, piekto,

vienpadsmito un divpadsmito daļu

Izdarīt Ministru kabineta 2011. gada 25. janvāra noteikumos Nr. 75 "[Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem](http://www.likumi.lv/doc.php?id=225425)" (Latvijas Vēstnesis, 2011, 21., 99., 198. nr.; 2012, 117. nr.; 2013, 47., 148., 193., 244. nr.; 2014, 102., 159. nr.; 2015, 115. nr.; 2016, 4., 62. nr.; 2017, 46., 178. nr.; 2018, 49., 252. nr.) šādus grozījumus:

1. Papildināt 106. punktu aiz vārdiem "dzīvesvietas adresi" ar vārdiem "informāciju par invaliditāti".

2. Papildināt 108. punktu aiz vārda "izglītojamiem" ar vārdiem "vai ne vairāk kā pieciem izglītojamiem, ja darba vadītājs vada darbu vismaz vienam izglītojamam ar invaliditāti".

3. Papildināt noteikumus ar 108.1 punktu šādā redakcijā:

"108.1 Aģentūra darba devējiem, kas pasākumos nodarbina vai plāno nodarbināt izglītojamos ar invaliditāti, nodrošina konsultācijas par minēto izglītojamo nodarbināšanu."

4. Papildināt 109.1. apakšpunktu aiz vārda "apmēra" ar vārdiem "vai valstī noteiktās minimālās mēneša darba algas apmērā, ja pasākumos iesaista izglītojamo ar invaliditāti".

5. Izteikt 109.2. apakšpunktu šādā redakcijā:

"109.2. ikmēneša dotācijai darba vadītājam, kas strādā ar darbā pieņemtajiem izglītojamiem. Par 10 izglītojamo darba vadīšanu dotāciju piešķir valstī noteiktās minimālās mēneša darba algas apmērā, attiecīgi par viena izglītojamā darba vadīšanu – vienu desmito daļu no minētās ikmēneša dotācijas. Ja darba vadītājs vada darbu vismaz vienam izglītojamam ar invaliditāti, dotāciju piešķir 60 % apmērā no valstī noteiktās minimālās mēneša darba algas apmēra, attiecīgi par katra nākamā izglītojamā darba vadīšanu – vienu desmito daļu no valstī noteiktās minimālās mēneša darba algas apmēra;".

6. Aizstāt 192.9 punkta ceturtajā teikumā vārdus "viena vienota uzņēmuma līmenī" ar vārdiem "saistītiem uzņēmumiem".

Ministru prezidents A. K. Kariņš

Labklājības ministre R. Petraviča